
Ötpólusú léptetőmotor-vezérlő és a benne rejlő lehetőségek

A dolgozat célja a Mikroelektronika és Technológia Intézet birtokában lévő EMCO F1P-CNC gép léptetőmotorjai vezérlésének megoldása. A feladat kihívása abban rejlett, hogy az osztrák gyártmányú gép három léptetőmotorja a megszokottal ellentétben nem két, hanem öt tekercset tartalmaz egyenként, ezért vezérlésük speciális léptetési szekvenciát igényel. Ezt a szekvenciát vissza kellett fejteni, majd erre kidolgozni egy hatékony és gyors vezérlést. A vezérlés a Mach 3 nevű szoftverrel kompatibilis. A dolgozat részletesen ismerteti a léptetőmotor-vezérlő áramkör fejlesztésének különböző fázisait, mely első körben AVR mikroprocesszorral, majd egy EPROM-mal valósult meg, s a jövőben tervezett CPLD-s továbbfejlesztés is kimerítően tárgyalásra kerül. Mivel az öt tekercs panelenként három H-hidat igényel, ezért a tervezés során felmerült annak lehetősége is, hogy egy ilyen kártya megfelelő átkonfigurálással átalakítható egy hagyományos motorokkal rendelkező CNC-gép komplett vezérlőjévé. A TDK dolgozat a tervezett továbbfejlesztéseknél ezzel is foglalkozik. Mivel a hobbi-műhelyekben sokan használnak CNC marógépeket különböző céllal (NYÁK-marás, gravírozás, fafaragás, stb.), ezért megvan az igény egy minőségi alkatrészekből felépülő, megbízható üzemű és alacsony áron kapható motorvezérlő áramkörre a piacon. Feltételezhető, hogy különböző helyeken az EMCO F1P-CNC, vagy más, hozzá hasonló vezérlési elvű gépek még fellelhetők, s ezeknek az alkatrész pótlása már nem megoldott, így ezen gépek tulajdonosainak is segítség lehet a dolgozat tárgyát képező vezérlő kártya. Mivel egy Kínából származó CNC-gépvezérlő húszezer forintnál is többe kerülhet, a dolgozatban szereplő vezérlőkártya fejlesztésének fontos szempontja volt, hogy előállítási költsége, s az esetleges kereskedelembe kerülését követő fogyasztási ár ez alatt maradjon.



